 25.9.2013

Opetus- ja kulttuuriministeriö

# Asia: lausuntopyyntö korkeakoulutettujen uutta erikoistumiskoulutuksen kokonaisuutta valmistelevan työryhmän muistiosta

Viite: OKM/47/040/2012 (10.08.2013)

Kajaanin ammattikorkeakoulu kiittää lausuntopyynnöstä ja esittää lausuntonaan seuraavaa:

Kajaanin ammattikorkeakoulu pitää erikoistumiskoulutusten kriittistä tarkastelua ja yhteisiä periaatteita hyvinä. Työryhmän esitys tarkastelee koulutusta ja järjestelmää kokonaisuutena, mikä selkiyttää erikoistumiskoulutusten asemaa ja arvoa. KAMK:n näkemyksen mukaan on hyvä, että työryhmässä on onnistuttu määrittämään molemmille korkeakoulusektoreille yhteinen elinikäistä oppimista palveleva uusi koulutusmuoto. KAMK painottaa, että erikoistumiskoulutus on nähtävä kiinteänä osana ammattikorkeakoulun perustehtävää.

Kokonaisuus vaatii tarkennusta ennen varsinaisen lainsäädännön valmistelua. KAMK pitää tärkeänä, että tehdään tarkennukset erikoistumiskoulutuksen tarpeiden määrittelyyn, yhteistoteutusten periaatteisiin ja rahoitukseen. Lisäksi tulisi määritellä erikoistumiskoulutusten laajuus ja tasomääritykset tarkemmin. Suoritettujen opintopisteiden huomioiminen ammattikorkeakoulujen laskennallisessa rahoituksessa on kannatettavaa. On suositeltavaa, että sekä työnantaja että opiskelija vastaavat osittain koulutusten kustannuksista.

Erikoistumiskoulutusten tutkintokoulutuspainetta vähentävä vaikutus riippuu siitä, miten hyvin erikoistumiskoulutuksia hyväksytään tuottamaan vaadittuja pätevyyksiä. Tulee huolehtia, ettei pätevöitymisjärjestelmässä ole kelpoisuuslainsäädännöstä johtuvia umpikujia. Tämä vaatii tarvittavien säädösmuutosten toteuttamista muilla hallinnonaloilla. KAMK kannattaa erikoistumisopintojen modulaarisuutta, mikä joustavoittaa opintoja sekä yksilön että työelämän näkökulmista. On kuitenkin hyvä yhteisesti pohtia moduulien laajuutta, niiden järjestämismahdollisuutta sekä rahoittamista.

KAMK:n mielestä kelpoisuuksien suorittaminen tutkintokoulutuksen jälkeen tulisi olla mahdollista suorittamalla joko vaadittavat lisäopinnot avoimina korkeakouluopintoina tai erikoistumiskoulutuksina.

Erikoistumiskoulutukselle asetetut yhteiset tavoitteet ja reunaehdot ovat hyvin perusteltuja. On kuitenkin tärkeää, että erikoistumiskoulutuksen tavoitteet määritellään tarpeeksi työelämälähtöisesti ja joustavasti. Haasteena on sovittaa yhteen valtakunnallinen yhtenäisyys ja erikoistumiskoulutusten yhtenäistäminen suhteessa alueiden palvelemiseen nopeasti muokkautuvilla kokonaisuuksilla.



KAMK:n mielestä on hyvä, että esitys mahdollistaa yliopistojen ja ammattikorkeakoulujen eriytyneet erikoistumiskoulutukset sekä koulutukset yhteistoteutuksena. Työelämän ja elinikäisen oppimisen kannalta on tärkeää, että ammattikorkeakoulut ja yliopistot vastaavat yhdessä osaamistarpeisiin. KAMK:n konsortioyhteistyö Oulun yliopiston kanssa antaa tilaa sekä ammattikorkeakoulu- että yliopistolähtöisille toteutuksille. AIKOPA-mallilla palvellaan erinomaisesti aluetta ja yksilöitä koulutustarpeiden saatavuudessa.

KAMK yhtyy ARENEn tekemään lausuntoon erikoistumisopinnoista:

Erityisesti nopean käynnistämisen kannalta olisi kuitenkin hyvä saada pikainen linjaus siitä, että jo 2014 voimaan tulevan rahoitusmallin osalta

a) perusrahoituksenkin käyttäminen erikoistumiskoulutusten toteuttamiseen on sallittua vuodesta 2015

b) perusrahoituksen käyttäminen jo vuonna 2014 on sallittua valmisteleviin toimiin raportissa kaavaillun 6 miljoonan euron rahoituksen lisäksi

c) vuonna 2014 perusrahoituksella toteutettavat ammatilliset erikoistumisopinnot otetaan huomioon vastaisessa rahoituspohjassa avoimen korkeakoulutuksen ja erillisten opintojen kiintiössä jo ennen 2017 tehtäviä rahoitusmallin tarkistuksia

d) vuodesta 2015 lähtien toteutettavat erikoistumiskoulutukset otetaan mukaan rahoituspohjassa samaten avoimen korkeakoulutuksen ja erillisten opintojen kiintiössä jo ennen 2017 tehtäviä rahoitusmallin tarkistuksia

Kajaanissa 25.9.2013

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aki Räisänen Turo Kilpeläinen

KAMK:n johtokunnan puheenjohtaja Rehtori